Тағы ла Шәйех Әфәнденең васыятын әйтеп үтәйем һеҙгә. Шәйех Әфәнде һеҙҙең халыҡты бик ярата ине. Ҙур һөйөүе бар ине һеҙгә ҡарата. Дүрт ай элек Хаҡ Тәғәлә тарафтарына юлланды. Ул аҙаҡҡа тиклем һәр ваҡыт мөхәббәтен, һөйөүен белдерә ине һеҙгә ҡарата. Шуның өсөн уның васыятын бөтәгеҙ ҙә үтәрһегеҙ, иншаАллаһ. Һеҙҙең файҙағыҙ өсөн ул. Ислам диненең терәге — намаҙ. Әлеге мәлдә намаҙ ҡылғандар күптер. Ҡылмағандар, башлайым, ти, тик шайтан ҡамасаулай уларға. Хәҙер башлармын, иртәгә башлармын, тип көндәр үтә, йылдар үтә. Намаҙ, сөннәттәре менән, көнгә 30-40 рәҡәтҡә барып етә. 50 рәҡәттән артыҡ ҡыла ала теләгәндәр. Тик һеҙҙең өсөн, тәүләп башлағандар өсөн, бөтәһен дә ҡыл тимәй Шәйех Әфәнде. Һеҙгә көнөнә ике рәҡәт ҡылырға рөхсәт бирә.